รอง ผบ.ตร. โยงมือบึ้มภูเก็ตเอี่ยวกลุ่มก่อความไม่สงบ 3 จว.-หวั่นซ้ำเติมหุ้นไทย
รอง ผบ.ตร. โยงมือบึ้มภูเก็ตเอี่ยวกลุ่มก่อความไม่สงบ 3 จว.-หวั่นซ้ำเติมหุ้นไทย
16 ส.ค. 2559

ผู้สื่อข่าวรายงานว่า วันนี้(16 ส.ค.59) ที่กองบินตำรวจ ดอนเมือง กทม.พล.ต.อ.ศรีวราห์ รังสิพราหมณกุล รองผู้บัญชาการตำรวจแห่งชาติ(รองผบ.ตร.) ด้านความมั่นคงในฐานะ หัวหน้าชุดสืบสวนสอบสวนคดีระเบิดและวางเพลิง ใน 7จังหวัดภาคใต้ ระหว่างวันที่ 10-12สิงหาคม ที่ผ่านมา เปิดเผยขณะนำชุดสืบสวนสอบสวนลงพื้นที่ภาคใต้ติดตามความคืบหน้าของคดีว่า คดีนี้มีความคืบหน้าไปมากแล้ว
โดยได้มอบหมายให้พนักงานสอบสวนในทุกพื้นที่ ทุกจังหวัดรวบรวมพยานหลักฐานอย่างรอบคอบ หลายจุดได้พยานหลักฐานมากพอที่จะขออนุมัติหมายจับ แต่สั่งการกำชับไปว่าต้องรอบคอบรัดกุมที่สุด เพื่อจะสามารถขยายผลไปยังเครือข่าย และโยงไปถึงผู้สั่งการให้ได้
 ดังนั้นการจะออกหมายจับแต่ละรายต้องรัดกุมที่สุด โดยทุกคดีที่เกิดขึ้น จะส่งดำเนินคดีต่อศาลทหาร ซึ่งวันที่ 15 สิงหาคม ที่ผ่านมา พล.ต.วิจารณ์ จดแตง หัวหน้าฝ่ายกฎหมายคณะรักษาความสงบแห่งชาติ(คสช.) ได้ร้องทุกข์ ต่อพนักงานสอบสวนแล้ว
รองผบ.ตร.กล่าวว่า วันนี้ได้นำหลักฐานเพื่อนำไปยื่นต่อศาลมณฑลทหารบกที่ 41 จ.นครศรีธรรมราช ขออนุมัติหมายจับผู้ต้องหาเป็นชาย 1ราย ที่หลักฐานชัดว่าก่อเหตุวางระเบิดในพื้นที่ป่าตอง จ.ภูเก็ต เมื่อวันที่10 ส.ค.
โดยพยานหลักฐานที่ได้จากจุดเกิดเหตุ เมื่อนำไปตรวจเก็บสารพันธุกรรม หรือดีเอ็นเอ พบว่าตรงกับผู้ต้องหาที่เคลื่อนไหวก่อเหตุในพื้นที่ อ.ตากใบ จ.นราธิวาส ตั้งแต่ พ.ศ.2547 จึงขออนุมัติหมายจับผู้ต้องหารายนี้ เพื่อสืบสวนติดตามตัวต่อไป โดยประสานทุกช่องทางที่เกี่ยวข้อง ที่เป็นไปได้ว่าผู้ต้องหารายนี้จะหลบหนี จากการสืบสวนเชื่อว่าผู้ต้องหารายนี้คือกุญแจสำคัญที่จะสาวถึงเครือข่ายรายอื่นๆได้
พล.ต.อ.ศรีวราห์กล่าวว่า สำหรับกรณีของนายศักรินทร์ คฤหัส อายุ 32 ปี ชาวจ.เชียงใหม่นั้น พนักงานสอบสวน ภ.จว.นครศรีธรรมราช ออกหมายจับไปตามหลักฐานที่ปรากฎในตอนแรก เป็นไปตามประมวลกฎหมายวิธีพิจารณาความอาญา และขณะนี้อยู่ในความควบคุมของเจ้าหน้าที่ทหาร ตามมาตรา 44 โดยหากทหารคุมตัวครบ 7วัน ก็จะส่งตัวให้ตำรวจ ถึงตอนนั้นพนักงานสอบสวนจะพิจารณา อาจให้ประกันตัว เพื่อปล่อยตัวชั่วคราวก็ได้
 ทั้งนี้ยืนยันว่าการทำสำนวน ออกหมายจับ ดำเนินคดีกับใครก็ตามจะทำตามพยานหลักฐานที่ต้องชัดเจน เป็นธรรม ไม่มีการกลั่นแกล้ง โดยตามประมวลกฎหมายวิธีพิจารณาความอาญา หากรายใดที่พบว่าไม่มีความผิด ไม่มีหลักฐานตามที่ตั้งข้อหาในตอนแรก ก็สามารถสั่งไม่ฟ้องในภายหลังได้
รองผบ.ตร.กล่าวว่า ขณะตำรวจและทหารสืบสวนหาข่าวเข้มข้น กดดันกลุ่มต่างๆเพื่อไม่ให้ก่อเหตุสร้างความไม่สงบต่อประเทศชาติ
ต่อมาเวลา 12.00 น. ศาลทหาร มทบ.41 อนุมัติหมายจับกุมผู้ต้องหาร่วมก่อเหตุวางระเบิดเมื่อวันที่ 10 สิงหาคม ที่ชายหาดป่าตอง จ.ภูเก็ตแล้ว
อย่างไรก็ตามการรอง ผบ.ตร. ได้โยงเหตุการณ์ระเบิดและวางเพลิง ใน 7 จังหวัดภาคใต้ ว่ามีความเกี่ยวข้องกับกลุ่มก่อความไม่สงบในพื้นที่ 3 จังหวัดชายแดนใต้(ปัตตานี,ยะลา,นราธิวาส) ซึ่งตรงนี้อาจส่งผลกระทบต่อเศรษฐกิจไทยและความเชื่อมั่นของนักลงทุนในตลาดหุ้นไทย เพราะอย่าลืมว่าจนถึงขณะนี้การแก้ปัญหาความไม่สงบในพื้นที่ 3 จังหวัดภาคใต้ก็ยังไม่สามารถทำได้ ซึ่งถ้าหากความไม่สงบได้ลุกลามเข้ามาเพิ่มอีกใน 7 จังหวัดที่เกิดระเบิด ตรงนี้ก็อาจจะกระทบต่อความเชื่อมั่นและการลงทุนในตลาดหุ้นไทยในระยาวก็เป็นได้